The Town Where Sulfur Falls

**"The Town Where Sulfur Falls"** (japanski: 硫黄降る街 *Iō Furu Machi*) je petnaesta epizoda prve sezone animea *[[Psycho-Pass]]*. Epizoda je premijerno emitirana na Fujiju 31. siječnja 2013. u sklopu programskog bloka noitaminA. Epizodu je režirao Naoyoshi Shiotani, dok je direktor animacije bio Yoji Sato. Scenarij su zajednički potpisali Makoto Fukami i Gen Urobuchi.

Petnaesta epizoda orijentirana je na eskaliranje kaosa kojega izaziva Shōgo Makishima, a koji se manifestira kroz cijelu seriju napada ljudi s kacigama te subsekventni kaos na ulicama. Makishima je uspio izazvati kaos i destabilizirati sustav pod Sibylom, što je zahtijevalo hitnu, ali opreznu intervenciju PSB-a kako bi se zaštitio Sibyl i situacija stabilizirala. Međutim, ispostavilo se kako je kaos na ulicama bila samo diverzija.

## Sinopsis

U dodatnoj sceni s početka epizode, Shōgo Makishima i Choe Gu-sung raspravljaju ispred praznog autobusa u izoliranom dijelu grada. Makishima komentira kako potencijalni kriminalci postaju stvarni kriminalci čim saznaju za njegovu kacigu, tvrdeći da će inače "poslušne ovce" pod Sibylom postati "bijesni psi" ukoliko im se za to pruži prilika. Objašnjava kako je to oduvijek bilo njegovo mišljenje, a kako trenutno stanje stvari potvrđuje njegovu točnost. Zaključuje: "*Društvo koje u sebi nema mjesta za kriminalce je... ipak nezdravo.* Dodaje i usporedbu da su ljudi koji su odrasli u sterilnim uvjetima slabiji i skloniji bolestima od onih koji su se jednom ranije susreli s bolešću, nakon čega dodaje citat iz djela *[[Gyakusatsu Kikan]]*, čiji je autor Project Itō, kojeg Choe prepoznaje. Scena se prebacuje nekoliko sati kasnije, a vidimo Makishimu i Choea u društvu ljudi s kacigama kako se autobusom voze na zasada nepoznatu lokaciju.

Scena se ubrzo prebacuje na glavnu radnju i prikazuje Akane i Kōgamija kako u službenom automobilu jure na nepoznatu lokaciju, a ubrzo i seriju dronova kako se probijaju kroz promet. Evidentno je da je situacija alarmantna, međutim zasada ostaje nejasno o čemu se točno radi, a radnja se vraća sedam sati unatrag. 

Uz prikaz snimke na kojoj Jyunmei Itō ubija Hiroko Fujii, vidimo brojne komentare na društvenim mrežama koji se, što ironično, što panično, što u nevjerici, osvrću na činjenicu da se takvo ubojstvo moglo dobiti u javnosti, a da dronovi nisu reagirali. Društvene mreže pokazuju kako je društvo počelo izražavati sumnje u Sibylov sigurnosni sustav; dio ljudi je prestravljen, dio ljudi sumnja u autentičnost snimke, dio njih pak želi Makishiminu kacigu. Svakako, evidentno je da je Sibylov mir prilično destabiliziran. Ubrzo vidimo cijelu skupinu muškaraca kako u napuštenom dijelu grada masovno nabavljaju kacige, najavljujući tako skori kaos na ulicama. I dok komentari s društvenih mreža nanovo prate snimku ubojstva, vidimo ljude s kacigama na različitim lokacijama po gradu kako normalno šetaju, bez da ih skeneri etiketiraju. Ubrzo vidimo kako iz jednog automobila izlazi muškarac s kacigom koji, usred bijela dana i na ulici prepunoj svjedoka, nožem ubije nekoliko prolaznika, a onda uzme ženu za taokinju, tražeći njezin novac. Snimke uličnih kamera prikazuju kaos na ulicama, a komentari na društvenim mrežama ocrtavaju sve veću paniku. Jedan od muškaraca s kacigom je upao u kuću starog bračnog para te ih je brutalno prebio, tražeći njihov novac, a ubrzo je prikazana veća skupina maskiranih muškaraca kako slobodno patroliraju praznim ulicama.

Nakon uvodne špice, radnja se seli u jednu školu, gdje je nekoliko učenika s kacigom u učionici okupilo svoje najbolje kolege s ciljem osvete. Uz prikaz leša jednog učenika u pozadini, otmičari navode kako je nepošteno što njihovi kolege imaju sve beneficije, dok oni sami znaju da će biti propalice prije nego su zapravo počeli. Tada oni izvlače jednog učenika te ga ubiju protupožarnim aparatom, nakon čega po jednoj od učenica poliju ulje i zapale ju, a plamen ugase protupožarne prskalice, ostavljajući izgoreni leš. Dok jedan od maskiranih učenika nastavlja govoriti pred šokiranim kolegama, jedan od njih, s maničnim izrazom lica, ustaje se i kemijskom olovkom probada govornika u prsa, ubivši ga pred svima. Ubrzo dolazi do lančane reakcije te se oteti učenici, s jednako maničnim izrazima lica kao i onaj prvi, pobune i počinju brutalno premlaćivati zbunjene otmičare. Slična situacija događa se i na ulici gdje skupina muškaraca naoružanih alatima okružuje mladića i optužuje ga da je ranije nosio kacigu, nakon čega ga napadnu i premlate. Nakon svega, jedan od muškaraca se zapita hoće li im Crime Coefficient porasti, na što mu drugi odgovara je na netu vidio da će im ako napadaju u samoobrani ili ako napadaju samo kriminalce Crime Coefficient zapravo pasti. Slijede kadrovi općeg kaosa na ulicama, uništenih izloga, automobila, praznih ulica, a sve popraćeno kaotičnim pozivima za pomoć na društvenim mrežama, koje zazivaju intervenciju PSB-a.

Članovi Divisiona 1 nalaze se u svom uredu, gdje Masaoka komentira nagli porast incidenata, koji se sad broje u nekoliko stotina. Akane komentira kako se brutalnost širi kao zaraza, pitajući se je li se *psycho-hazard* doista toliko povećao. Masaoka komentira kako je situacija još gora i kako se situacija pretvorila u pobunu, dok Kōgami dodaje kako *Area Stress Level* također nekontrolirano raste te kako nisu samo ljudi s kacigama ti koji predstavljaju problem, već i prestravljeni građani. Ubrzo se javlja i Ginoza, koji govori kako su svi članovi PSB-a poznavi na hitan sastanak.

Radnja se privremeno prebacuje na Makishimu i Choea, koji u stanu razgovaraju uz jelo i piće. Choe se pita što im budućnost donosi, na što Makishima komentira kako voli tu njegovu običnu stranu, ističući kako su oni obojica zapravo prilično obični ljudi s jednostavnim potrebama. Makishima nastavlja kako je njegova jedina želja obični svijet u kojem će se obične stvari činiti na običan način. Choe komentira kako su oni, kao obični ljudi, upravo započeli val kriminala u neobičnom gradu. Makishima tada komentira frazu "neobični grad", uspoređujući Tokijo s antiutopijskim gradovima u djelima Williama Gibsona, Georgea Orwella i Philipa K. Dicka. Choe komentira kako nikada nije čitao Dicka te, nakon što mu Makishima preporuči djelo, navodi kako će ga nabaviti s neta, na što ga Makishima pita zašto ne kupi pravu knjigu, dodajući kako eBooks nemaju karaktera. Choe ga ne razumije u potpunosti, na što mu Makishima objašnjava kako knjige nisu tek predmet iz kojih će čitati riječi već i alat za usklađivanje osjetila. Na daljnji Choeov upit, Makishima objašnjava da postoje trenuci, kada se loše osjeća, u kojima ne može probaviti ono što čita; tada se pita što bi moglo sprečavati njegovo razumijevanje. Međutim, navodi kako postoje i knjige koje može čitati čak i kada se ne osjeća dobro, međutim i tada se pita zašto je to tako. Pretpostavlja kako se radi o formi mentalnoj usklađivanja, pri čemu su osjećaj papira kojeg čitatelj dodiruje svojim prstima te trenutna mentalna stimulacija prilikom okretanja stranica izrazito važni. Choe odgovara kako ga je Makishimin diskurs obeshrabrio jer, kada priča s njim, ima osjećaj kao da je cijeli život nešto propuštao. Makishima mu odgovara kako previše analizira njegove riječi, nakon čega navodi kako je vrijeme. Dok odlaze iz stana, Makishima komično komentira kako je činjenica da vrhunski haker voli Gibsona predobra da bi bila istinita.

U konferencijskoj dvorani, šefica Jōshū Kasei objašnjava situaciju svim članovima PSB-a, koji su sada prvi put okupljeni na jednom mjestu. Navodi kako se grad suočava s neviđenom krizom, pogotovo jer su ljudi bili uvjereni da je uvođenje Sibyla dokinulo mogućnost pobuna i nereda. Sukladno tomu, PSB nema ni ljudstva ni opreme da se efikasno nosi s krizom. Objašnjava kako se trenutno vrše izmjene na dronovima, međutim neredi zahtijevaju brzu reakciju, zbog čega su sazvani svi članovi PSB-a kako bi smirili situaciju. Kako kacige onemogućavaju korištenje Dominatora, šefica Kasei sugerira korištenje električnih palica, a dozvoljava i korištenje elektromagnetskih granata, dvaju oružja koja efikasno anuliraju učinak kacige. Masaoka se ustane i upita koliko granata imaju na raspolaganju, na što mu šefica Kasei odgovara kako vjeruje da ima tek toliko da svatko od njih dobije po dvije; Kagari odgovor isprati ironičnom gestom. Šefica izdaje naredbu da se prisutni raspodjele u skupine po troje te krenu smirivati nerede u okruzima. Dok se u središtu PSB-a odvija sastanak, Makishima i Choe pripremaju svoj krajnji plan, skupljajući ljude ispred autobusa pred kojim su pričali u dodatnoj sceni s početka epizode. Na sastanku, Choe govori kako je znao da će njihov posao biti opasan, međutim ostao je jer mu je koncept Siblya i društva pod njim bio čudan. Ljudi koje je prikupio kao ispomoć žele vidjeti što se nalazi iza destrukcije koju uzrokuje Makishima, na što Makishima odgovara da će biti dobro ako se nešto doista nalazi iza te destrukcije, međutim da će isto tako prihvatiti ako ničega nema.

Natrag u PSB-u, Akane, Kōgami i Kagari se pripremaju za izvršenje zadatka. Kōgami navodi kako je Makishima pretjerao, no Akane mu napominje kako nemaju dovoljno čvrstih dokaza koji povezuju Makishimu sa uličnim kaosom. Kōgami joj argumentira svoje stajalište, navodeći da bi obična osoba bila uočena zbog same pomisli na izradu takvog uređaja, a isti su izrađeni, masovno producirani i distribuirani, što bi uspjelo samo osobi koja se može direktno suočiti sa Sibylom bez da bude označena kao opasnasnost. Akane je uvjerena, a Kagari se pita je li kaos bio Makishimin cilj, što Akane demantira, tvrdeći da je Makishima uvijek tražio odgovore kroz svoje zločine, zbog čega je malo vjerojatno da je ulični kaos njegov jedini cilj; s njom se slaže i Kōgami, dok je Kagari prilično zbunjen u trenutku njihova odlaska. Kada dolaze na lokaciju, vide skupinu muškaraca s kacigama kako palicama premlaćuju svoje žrtve. Kagari sugerira da ih Akane pregazi nekolicinu, što ova rezolutno odbija, nakon čega preko razglasa odašilje upozorenje. Dio ljudi s kacigama reagira tako da palicama krene prema automobilu, na što Kōgami izlazi i baci elektromagnetsku granatu koja obara cijelu skupinu. Tada sugerira Akane da pošalje još jedno upozorenje, koje, nakon svjedočenja efektu granate, smiri masu i ona se preda. Akanein tim ubrzo imobilizira cijelu skupinu, a Kōgami, analizirajući kacigu, komentira kako su nosioci kacige jednako žrtve kao i ostali, jer će zbog nošenja kacige i oni sami postati lovina, ako ne od strane PSB-a, onda od strane građana. Kōgami nastavlja analizirati slučaj, posebno istučući ulogu vrhunskog hakera u Makishiminom planu. Zaključuje kako postoji nešto sumnjivo u cijelom planu i zatraži Akane popis mjesta na kojima su izbile pobune, a na koja su članovi PSB-a poslani. Akane reproducira mapu, na što Kōgami iznosu tezu kako je moguće da je Makishima organizirao cijeli taj kaos kako bi ovdukao pažnju PSB-a od pravog cilja. Pregled mape otkriva kako je jedino mjesto oko kojega nema nikakvih nereda, ali ni inspektora, PSB-ovo i Sibylovo središte - Nona Tower.

Radnja se seli na Makishimin autobus, gdje Choe govori kako je već pet godina manično pokušavao shvatiti tajnu iza Sibyla, nakon čega objašnjava kako cijeli proces funkcionira. Međutim, onako kako je prikazano, Sibyl djeluje kao nemoguća konstrukcija, a istraživanje mreže podataka koji struje kroz sustav je bilo izrazito čudno. Međutim, Choe je uočio kako svi podaci u jednom trenutku prođu kroz jedno čvorište, a to je Nona Tower. Ako bi se na toj lokaciji nalazio tajni sustav koji bi upravljao Sibylom, onda bi cijeli koncept imao smisla. Dok Makishima hvali njegovu genijalnost, Choe objašnjava kako je količina podataka koja struji kroz Nona Tower prevelika za postojeću tehnologiju, što cijeli slučaj čini još sumnjivijim. Uz to, postoji pitanje rizika držanja tolike količine podataka na jednom mjestu. U tom trenutku Makishima pitanjem sugerira kako Sibyl želi sačuvati tajnu čak i pod cijenu tog rizika. Choe se složi sa sugestijom i navodi kako, s obzirom na sumnjivost cijele situacije, mora otkriti pravu prirodu Sibyla. U tom trenutku dolaze pred ulaz u Nona Tower, a Makishimini suradnici uništavaju dronove na ulazu. Choe objašnjava kako je gotovo sigurno da se Sibyl nalazi u tom tornju.

U međuvremenu, Akane i njezin tim automobilom idu prema Noni. Akane kontaktira Ginozu, govoreći mu Kōgamijevu i njezinu teoriju. Ginoza ju isprva odbija i opominje ju da ostane na poziciji jer se radi o neutemeljenim tvrdnjama, međutim Akane ga uspije uvjeriti da, ako već on i njegov tim neće doći, pusti barem njih, na što Ginoza pristaje. Dok epizoda ide prema kraju, vidimo kako se Akane, Kōgami i Kagari približavaju Nona Toweru.

## Glasovi

### Glavne uloge
*Kana Hanazawa kao Akane Tsunemori, mlada inspektorica pri PSB-u
*Kenji Nojima kao Nobuchika Ginoza, inspektor pri PSB-u
*Tomokazu Seki kao Shinya Kōgami, jedan od Enforcera pri PSB-u
*Shizuka Itō kao Yayoi Kunizuka, jedini ženski Enforcer
*Akira Ishida kao Shūsei Kagari, jedan od Enforcera pri PSB-u
*Kinryū Arimoto kao Tomomi Masaoka, najstariji među Enforcerima
*Takahiro Sakurai kao Shōgo Makishima, glavni antagonist
*Yoshiko Sakakibara kao Jōshū Kasei, šefica PSB-a
*Yasunori Masutani kao Choe Gu-sung, Makishimin suradnik
*Noriko Hidaka kao glas Dominatora

### Gostujuće uloge

*Yūichi Karasuma kao starac, žrtva pljačke
*Eriko Emori kao starica, njegova supruga

### Ostale uloge

;Osobe s kacigama:

*Mitsuhiro Sakamaki
*Yasutaka Sonoda

*Kentaro Yamazaki
*Kazuyoshi Hayashi

;Studenti i studentice:

*Hironori Kondō
*Junichi Yanagita
*Natsumi Takamori

*Hyang-Ri Kim
*Eimi Okada

;Muškarci:

*Itaru Yamamoto

*Isam Yusen

## Podaci o Psycho-Passu

Koncept Psycho-Passa je izrazito važan za cjelokupno razumijevanje animea i njegove radnje. Sukladno tomu, likovima se kroz epizode redovito mjeri razina Psycho-Passa, a te se brojke prikazuju ne Dominatoru kao i na službenim evidencijama koje dostavlja Sibyl. Petnaesta je epizoda, međutim, bila jedna od onih koje nisu ponudile nikakve podatke o Psycho-Passu. Slično kao i u prethodnom slučaju, desetoj epizodi, Dominator u ovoj epizodi praktički nije upotrebljen, odnosno u jedinoj situaciji kada ga je Kōgami izvukao, on nije prikazao nikakve podatke. Konfiguracija uličnog kaosa u ovoj epizodi nije omogućavala konkretno skeniranje jer konkretna meta nije ni postojala (članovi PSB-a su uličnim nemirima pristupali kolektivno, a ne individualno), što je razlog zašto ničiji podaci nisu prezentirani u ovoj epizodi.

## Reference na popularnu kulturu
 
*[[Psycho-Pass]]* je kao anime u cjelini imao karakteristiku da često vrši reference na zapadnu filozofiju i pop-kulturu. Taj je običaj započeo s trećom epizodom te se nastavlja u daljnjima. Tokom petnaeste epizode prisutno je nekoliko književnih referenci koje se simbolično osvrću na kaotičnu situaciju koju je Makishima stvorio, odnosno na *[[cyberpunk]]* društvo koje egzistira pod Sibylom. Reference je, kao i u većini slučajeva, prezentirao Makishima. Uz sve to, prisutna je referenca i u samom naslovu, koja se simbolički osvrće na biblijsku priču o gradovima Sodomi i Gomori, razvratnim gradovima koje je božanska retribucija dovela do toga da budu uništeni u vatri i sumporu. Naslov epizide, koji referira na "grad u kojemu pada sumpor", osvrće se tako upravo na tu biblijsku priču, a radi se zapravo o Makishiminoj perspektivi, odnosno njegovom pogledu na Tokijo pod Sibylom. Kao što je razvidno iz njegove replike u dodatnoj sceni, društvo koje nema mjesta za kriminalce je nezdravo društvo, što kasnije potvrđuje i svojom željom da stvori obični svijet u kojem će se obične stvari činiti na običan način, Makishima jasno ocrtava svoje mišljenje da je Tokijo pod Sibylom nezdrav i razvratan grad, kojega treba kazniti i uništiti u formi kakvu ima u tom trenutku. Njegov kaos, koji grad zavija u anarhiju i plamen, zapravo je simbolična retribucija protiv razvratnosti psihološkog stanja samoga grada, čime sam naslov, odnosno njegova simbolika, postaje u cijelosti jasan.

Na samom početku, u dodatnoj sceni koja prikazuje razgovor između Choea i njega, Makishima navodi sljedeći citat: "*Bilo je to kao da je jednoga dana netko promijenio pravila, tvrdeći kako ne može postojati građanski rat bez genocida.*" Čuvši citat, Choe govori kako zna tu knjigu, navodeći kako je njezin autor japanski SF pisac i esejist Project Itō, a djelo u pitanju je *[[Gyakusatsu Kikan]]*, prvi put objavljeno 2007. godine. Project Itō je bio jedan od najutjecajnijih japanskih SF pisaca, a njegova su djela stilski bila bliska samome animeu. Također, ovaj se citat simbolički nadovezuje na kaos kojega je Makishima stvorio, odnosno na rat koji se odvijao na ulicama zahvaljujući njegovim kacigama.

Sljedeća referenca prezentirana je tokom novog razgovora između Makishime i Choea, u kojem oni razgovaraju o vlastitim karakterima, skrećući temu na ljubav prema knjigama i čitanju. Referenca započinje Makishiminim komentarom kako je Tokijo pod Sibylom poput parodije grada o kojemu je čitao u jednom romanu. Choe tada upita misli li na neko djelo Williama Gibsona, američkog *[[cyberpunk]]* autora, međutim Makishima mu odgovara kako bi Philip K. Dick više odgovarao tom opisu. Objašnjava kako ovo društvo nije pod tolikom kontrolom kao u djelu Georgea Orwella (koji je ovime referenciran po drugi put), ali ni toliko divlje kao u Gibsonovim djelima. Choe tada komentira kako nikada nije čitao Dicka i traži preporuku od Makishime, koji mu preporuči Dickov kultni roman *[[Do Androids Dream of Electric Sheep?]]*, koji je poslužio kao temelj za uspješni film *[[Blade Runner]]*. Iako nije čitao roman, Choe ga prepoznaje upravo kao djelo koje je inspiriralo "jedan stari film", referirajući tako na spomenuti film s Harrisonom Fordom.

## Muzika

Četrnaesta epizoda je kao uvodnu pjesmu koristila "Out of Control" benda Nothing's Carved in Stone. Glazbu i tekst uvodne pjesme zajednički potpisuju članovi samog benda. Odjavna pjesma bila je "All Alone with You" u izvedbi dua EGOIST. Glazbu, tekst i aranžman za pjesmu potpisuje ryo, instrumentalist benda. Iako je EGOIST napisao obje odjavne pjesme, one su po svom stilu prilično različite.

Ostalu glazbu potpisuje kompozitor Yūgo Kanno, koji je potpisao glazbu za cjelokupni anime.

## Kritike

*Psycho-Pass* je i s petnaestom epizodom nastavio niz kritički izrazito uspješnih epizoda, a koji je započeo otprilike s desetom epizodom. Petnaesta epizoda je na portalu IMDb dobila prosječnu ocjenu 8.5/10, smjestivši se tako na sedmo mjesto i podijelivši ocjenu s dvije najbolje ocijenjene epizode druge sezone. Unatoč sedmom mjestu, ocjena 8.5/10 je četvrta po redu najbolja ocjena na tom portalu. Članovi foruma portala MyAnimeList.net, točnije njih nešto više od 450, dalo je petnaestoj epizodi prosječnu ocjenu 4.7/5, čime je ona, kao i prethodna epizoda, podijelila tadašnje drugo mjesto na popisu najbolje ocijenjenih epizoda na tom portalu.

Thomas Zoth je bio nešto kritičniji prema ovoj epizodi. Pišući za The Fandom Post.com, Zoth je epizodi dao ocjenu "B", čime je ova postala prva nakon hvaljene jedanaeste epizode koja je dobila ocjenu nižu od "A". Međutim, čak je i s ocjenom "B" bila dosta visoko među Zothovim ocjenama. Zoth je ovu epizodu opisao kao *filler* prije velikog okršaja između Makishime i Sibyla, smatravši to ujedno i glavnim nedostatkom iste. Dodao je kako će epizoda svakako bolje figurirati kada se anime bude gledao u cjelini ili kao filmski maraton, međutim samostalno "samo predstavlja prepreku između početka i završetka Makishiminog rata sa Sibylom".

## Reference

## Vanjske veze
*